CELEX: E2017J0008
Language: da
Date: 2018-11-16 00:00:00
Title: Domstolens dom af 16. november 2018 i sag E-8/17 — Henrik Kristoffersen mod Det norske skiforbund (Norges Skiforbund), støttet af Norges idrætsforbund og olympiske og paralympiske komité (Norges idrettsforbund og olympiske og paralympiske komité) (Fri udveksling af tjenesteydelser — EØS-aftalens artikel 36 — direktiv 2006/123/EF — professionelle idrætsudøvere — idrætssammenslutninger — markedsføringsrettigheder — begrænsning — proportionalitet — egnethed — nødvendighed)

21.3.2019   
            
            
               DA
            
            
               Den Europæiske Unions Tidende
            
            
               C 107/9
            
         
      DOMSTOLENS DOM
      af 16. november 2018
      i sag E-8/17
      Henrik Kristoffersen
      mod
      Det norske skiforbund (Norges Skiforbund), støttet af Norges idrætsforbund og olympiske og paralympiske komité (Norges idrettsforbund og olympiske og paralympiske komité)
      
         (Fri udveksling af tjenesteydelser — EØS-aftalens artikel 36 — direktiv 2006/123/EF — professionelle idrætsudøvere — idrætssammenslutninger — markedsføringsrettigheder — begrænsning — proportionalitet — egnethed — nødvendighed)
      
      (2019/C 107/04)
      I sag E-8/17, Henrik Kristoffersen mod Det norske skiforbund (Norges Skiforbund), støttet af Norges olympiske og paralympiske komité og idrætsforbund (Norges idrettsforbund og olympiske og paralympiske komité) — ANMODNING til Domstolen i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol af Oslos distriktsdomstol (Oslo tingrett) vedrørende fortolkningen af artikel 36 i aftalen om Det Europæiske Økonomiske Samarbejdsområde og Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked — har domstolen, sammensat af Páll Hreinsson, formand (refererende dommer), Per Christiansen og Martin Ospelt (ad hoc), begge dommere, afsagt dom den 16. november 2018. Domskonklusionen lyder således:
      
                  1.
               
               
                  Det retlige kriterium for vurderingen af, hvorvidt et nationalt idrætsforbunds system med forudgående kontrol og godkendelse af individuelle sponsoraftaler udgør en begrænsning i henhold til artikel 36 i EØS-aftalen, er, hvorvidt systemet gør det mindre attraktivt for en idrætsudøver at udøve sin frihed til at udføre markedsføringstjenester.
               
            
                  2.
               
               
                  Hvis en sådan ordning med forudgående kontrol og godkendelse af individuelle sponsoraftaler udgør en begrænsning, gælder dette også for et konkret afslag på en ansøgning om at indgå en individuel sponsoraftale under denne ordning.
               
            
                  3.
               
               
                  Et system med forudgående kontrol og godkendelse af individuelle sponsoraftaler — og et konkret afslag under dette system — vil være lovlige, forudsat at systemet og afslaget forfølger et legitimt mål, der er begrundet i et tvingende alment hensyn, er egnet til at opnå dette mål og ikke går ud over, hvad der er nødvendigt for at nå det. I forbindelse med denne vurdering kan systemet og det konkrete afslag ikke betragtes isoleret, men skal ses i lyset af idrætsudøverens eller idrætsudøvernes samlede muligheder for at deltage i individuelle markedsføringsaktiviteter.
               
            
                  4.
               
               
                  En konkret afgørelse truffet i henhold til et nationalt idrætsforbunds system med forudgående kontrol og godkendelse af en individuel sponsoraftale skal være baseret på en rimelig balance mellem forbundets og den pågældende idrætsudøvers interesser. Afgørelsen skal begrundes og meddeles idrætsudøveren inden for en rimelig frist. Desuden bør det være muligt at prøve afgørelsen ved et organ, der er uafhængigt af forbundet. Med forbehold af disse processuelle garantier kan idrætsforbundet udøve skøn i vurderingen af ansøgninger om individuelle sponsoraftaler. Konsekvenserne af manglende overholdelse af disse krav skal afgøres af den nationale ret under overholdelse af principperne om ækvivalens og effektivitet.